《游文殊院历天都峰逢采药者》
清代·陈于王

夜宿疑积雨，晓知松风鸣。
日出雾霭消，紫气群峰生。
十月山叶雾，境僻草木荣。
策杖穿萝径，宛转随昏明。
路滑悬溜溜，桥欹崩石横。
苍茫众岫接，络绎飞泉迎。
矫矫霜髯叟，负锸岩边行。
息肩趺盘石，细说农皇经。
谓我有夙缘，相顾若有情。
令我坐其侧，翠筐厓上倾。
双术赤白色，二苓龟蛇形。
柏叶含贞性，蔘花至阳精。
服食屏嗜欲，堪与元化并。
金丹饵轩辕，误人始容成。
言讫超然去，白云空冥冥。

作者简介：陈于王，字健夫，苏州人，入沈阳，隶汉军，后居顺天宛平（今北京丰台一带）人，平生嗜好诗文，著有《西峰草堂杂诗》。